text: Haahr åbner ny benzin-station i Ribe
  18 april 2011 kl. 11.22
  I morgen kan bilisterne i Ribe tanke de første dråber benzin fra Haahrs nye anlæg i Ribe.
  Lavprisselskabet Haahr Benzin, der har hjemsted i Vejle, åbner tirsdag et anlæg ved Føtex i Ribe - og når dermed op på tank-station nr. 27.
  Normalt medfører Haahrs indtog i et nyt område, at brændstofspriserne generelt falder.
  Haahr Benzin drives af Olaf Haahr, der i 2004 solgte sit livsværk til Statoil - men i  2007 påbegyndte Haahr Benzin atter at opbygge en kæde af automatbenzinanlæg.
  I dag har Haahr Benzin en markedsandel på 2,7 procent.
  Målet er 35 fuldautomatiske tank-anlæg ved årskiftet til 2012.
  